भेनेजुएलामा संयुक्त राज्य अमेरिकाको आक्रमण, सन् २०२६

भेनेजुएलामा संयुक्त राज्य अमेरिकाको आक्रमणले सन् २०२६ जनवरी ३ का दिन स्थानीय भेनुजुएली समय अनुसार बिहानको २:०० बजे भेनेजुएलामाथि संयुक्त राज्य अमेरिकाले गरेको शृङ्खलाबद्ध हवाई हमलालाई बुझाउँछ। पूर्ण समाधान अभियान नाम दिइएको यस हमला मार्फत अमेरिकाले भेनेजुएलाका राष्ट्रपति निकोलस मादुरोलाई नियन्त्रणमा लिएको थियो। यस अभियानको क्रममा देशको राजधानी काराकस वरिपरिका क्षेत्रहरूमा हवाई आक्रमण गर्नका लागि अमेरिकाले १५० भन्दा बढी विमानहरूलाई प्रयोगमा ल्याएको थियो। रक्षामन्त्री भ्लादिमिर पाद्रिनो लोपेजका अनुसार, भेनेजुएलाले 'मादुरोको आदेशमा' राष्ट्रिय आपत्कालीन अवस्था घोषणा गरेको थियो। राष्ट्रपति मादुरो र प्रथम महिला सिलिया फ्लोरेसलाई अमेरिकी सशस्त्र बलले कब्जा गरी न्युयोर्क सहरमा पुर्‍याएको थियो। अमेरिकी महान्यायाधिवक्ता पाम बोन्डीले घोषणा गरेअनुसार मादुरो र फ्लोरेसलाई अमेरिकाको दक्षिणी न्युयोर्क जिल्ला अदालतमा लागूऔषध तस्करीसम्बन्धि विभिन्न आरोपहरूमा अभियुक्त बनाइएको छ जसले सन् २०२० मा समान अभियोगहरूमा आधारित आरोपहरूलाई प्रतिस्थापन गर्दछ।

मादुरोको गिरफ्तारी पश्चात् उपराष्ट्रपति देलेसी रोड्रिगेजले पक्राउ प्रति निन्दा जनाउँदै कार्यवाहक राष्ट्रपतिको रूपमा पद सम्हालेकी थिइन्। यस घटनापछि संयुक्त राष्ट्रसङ्घ र अन्य देशका अधिकारीहरूले आक्रमणको वैधानिकता माथि प्रश्न उठाएका थिए। विश्वका थुप्रै देशहरूमा रहेका भेनेजुएली आप्रवासीहरूले मादुरोको गिरफ्तारीको विरुद्ध आपत्ति जनाए भने अन्य धेरैले उत्सव मनाएका प्रतिक्रियाहरू आएका थिए।

ट्रम्प प्रशासनले यस अभियानको बारेमा काङ्ग्रेसलाई सूचित गरेका थिएनन्। ट्रम्प प्रशासनका सदस्य तथा रिपब्लिकन सांसदहरूले सैन्य सहयोगसहित गरिएका हवाई आक्रमण र पक्राउको वैधानिकतालाई राष्ट्रपति सँग "अन्तर्निहित संवैधानिक अधिकार हुन्छ" भन्ने धारणका साथ मादुरोको गिरफ्तारीलाई कानुनी प्रवर्तन कार्यको रूपमा बचाउ गरेका थिए। अमेरिकी राष्ट्रपति डोनाल्ड ट्रम्पले मादुरो नेतृत्वको सरकारलाई यथावत् राखी अमेरिकी कम्पनीहरू भेनेजुएलाको तेल उद्योगमा सक्रियताका साथ संलग्न र भेनेजुएलामा सत्ता हस्तान्तरण नहुन्जेलसम्म अमेरिकाले भेनेजुएलामाथि पकड कायमै राख्ने अभिव्यक्ति दिएका थिए।

 मादुरोको गिरफ्तारी 

भेनेजुएली मानक समय अनुसार बिहानको ४ बजेर २१ मिनेट जाँदा अमेरिकी राष्ट्रपति डोनाल्ड ट्रम्पले ट्रुथ सोसल नाम एक सामाजिक सञ्जाल मार्फत मादुरो र उनकी श्रीमती फ्लोरेसलाई गिरफ्तार गरी संयुक्त राज्यमा झिकाइएको भनी एक पोस्ट गरेका थिए जहाँ उनले आफ्नो आधिकारिक खाता मार्फत मादुरोको तस्वीर सार्वजनिक गरेका थिए। सार्वजनिक गरिएको मादुरोको तस्वीरमा उनी उभिएको अवस्थामा देखिन्छन् जहाँ उनले खैरो रङ्गको कपडा लगाएका, कालो पट्टीले आँखा छोपिएको, बाहिरको आवाज सुन्न नमिल्ने हेडफोन लगाएका र हातमा पानीको बोत्तल समातेको देख्न सकिन्छ। 

अमेरिकी राज्य सचिव मार्को रुबियोका अनुसार, मादुरोको गिरफ्तारी पश्चात् उनलाई अमेरिकी अदालतमा आपराधिक आरोप सामना गर्नुपर्नेछ। भेनेजुएलाकी उपराष्ट्रपति
देलेसी रोड्रिगेजले पुष्टि गरेअनुसार, मादुरो र प्रथम महिला  फ्लोरेस दुवैजना हराइरहेका र सरकारी टेलिभिजनमार्फत अडियो सन्देश जारी गर्दै उनीहरू जिवित रहेको प्रमाणको माग गरेकी थिइन्। रोइटर्सका स्रोतका अनुसार, रोड्रिगेज ३ जनवरीका दिन रूसमा थिइन्। अन्य तथ्याङ्कहरूले रोड्रिगेज कराकसमै रहेको सूचित गराएका थिए।

मादुरोलाई गिरफ्तार गर्न खटिएका सैन्य बलहरूमा डेल्टा फोर्स र केन्द्रीय गुप्तचर संस्था समावेश छन्। 
भेनेजुएली मानक समय अनुसार १८:०० (१७:०० पूर्वी समय क्षेत्र) बजे लगत्तै मादुरो र फ्लोरेसलाई बोकेको विमान न्युयोर्कको स्टुअर्ट एयर नेसनल गार्ड बेसमा अवतरण गरेको थियो। हवाईजहाजको विश्रामस्थल प्रवेश गर्नुअघि उनीलाई सङ्घीय आयुक्तहरूले घेरा हालेका थिए भने उनी हवाईजहाजबाट बाहिर निस्कँदै गरेको देखिएको थियो। त्यसपछि उनलाई हेलिकोप्टरमार्फत म्यानहाटन, न्युयोर्क सहरको वेस्टसाइड हेलिपोर्टमा लगिएको थियो।

 सन्दर्भ सामग्रीहरू 

 बाह्य कडीहरू 

 अदालतको मुद्दा सुची: संयुक्त राज्य विरुद्ध उगो कार्भाहाल
 निकोलस मादुरोविरुद्धका अभियोगहरू पढ्नुहोस् द न्युयोर्क टाइम्स ३ जनवरी २०२६